Røde Kors Besøkstjeneste

Norges Røde Kors Besøkstjeneste er en støtteorganisasjon for voksne (fra 18 år) som ber om støttekontakt grunnet ensomhet, sosial angst, sorg eller andre grunner. Besøkstjenesten drives av frivillige som ikke får betalt for virksomheten sin. Besøksvenners hovedoppgave er hovedsakelig å være der for de som trenger selskap eller trøst, ha samtaler, eller f.eks. bli med på aktiviteter som cafe, kino, kunstutstilling, gå tur etc.

Historie og utbredelse

Bakgrunn
Den beste medisin for et menneske er et annet menneske --Jens Meinich.

Norges Røde Kors Besøkstjeneste ble stiftet av Jens Meinich (1901-1988), som også stiftet Pasientvennen. Han forteller i sin bok Mitt liv med Røde Kors at han som student i Paris leste om en ensom gammel invalid kvinne. Kvinnen hadde i sin ensomhet festet en lang hyssing til dørklokken i huset sitt, og med den kunne hun ringe med klokken uten å stå foran døren. Når hun gjorde dette, innbilte hun seg at det var noen på døren som ville snakke med henne.

Meinich ble rørt av historien om denne ensomme gamle kvinnen, og forteller at det var henne som inspirerte ham til å jobbe for ensomme og vanskeligstilte i samfunnet. Etter å ha startet Pasientvennen og visitortjenesten for innsatte i fengsel, stiftet han Røde Kors Besøkstjeneste, basert på besøkstjenesten i USA.

Dagens utbredelse
Besøkstjenesten opererer i dag over hele landet med over ni tusen besøksvenner.

Krav til besøksvenner
Søkere må fullføre Røde Kors' krav for besøksvenner.

Du må ha fylt atten år.
Du må fullføre offisielle kurs for besøksvenner. Kurs tar opp emner som Røde Kors' historie, taushetsplikt, sorg og sorgbehandling, psykososial førstehjelp og kommunikasjon med eldre.
Du må gjennomgå intervju med koordinator for besøkstjenesten.
Du må avlegge taushetsløfte.
Du må utføre arbeidet ditt som besøksvenn uten å få betalt.

Bortsett fra disse kravene trenger ikke søkere utdanning eller tidligere erfaring innen psykiatri eller omsorg.

Kurset er også et krav for frivillige som vil gå med bok- eller mattralle på sykehus, og fengselsvisitorer må ta kurset i tillegg til et kurs spesielt for dem.

Erfaringer
Røde Kors' omsorgstjenester får stort sett positiv tilbakemelding, men dekkes ikke av mediene i like stor grad som f.eks. hjelpekorpset.

Én negativ erfaring er at i og med at tjenesten er gratis, føler enkelte som mottar hjelp dårlig samvittighet, og føler at de trenger å "betale tilbake" hjelpen de får av besøksvennene.

Beslektede omsorgstjenester i Norges Røde Kors
Norges Røde Kors driver en rekke omsorgstjenester over hele landet. Et utvalg av disse er:
Flyktningeguide, som hjelper flyktninger med å finne seg til rette i Norge.
Visitortjensten, som jevnlig besøker innsatte i fengsel.
Kriseomsorgsgruppen, som rykker ut når ulykker inntreffer for å støtte etterlatte og pårørende.
Nettverksarbeid, et tilbud til blant annet rusmisbrukere som skal hjelpe til med å skape positive nettverk.
Stopp Volden, et kriminalitetsforebyggende program med blant annet nattevandrere.
Telefonen for barn og unge (eller ungdom), et tilbud til barn og unge som trenger voksne å snakke med. 
Telefonen om tvangsekteskap, en støttetelefon for ofre for tvunget ekteskap.
Leksehjelpen, et tilbud for elever i ungdomsskole og videregående skole.

Litteratur 
Jens Meinich: Mitt liv med Røde Kors, ISBN 82-09-01253-3

Referanser

Eksterne lenker
 Besøksvenn i Oslo Røde Kors

Norges Røde Kors